Ihonottokohdan hoito-ohje

|  |  |
| --- | --- |
| Kuvaus: | Ohjaa ihonottokohdan hoitoa ja seurantaa kotona |

Ihonottokohta on alkuun verestävällä haavapinnalla, mikä paranee itsestään ihon luonnollisen uusiutumisen myötä 10- 14 vuorokauden aikana. Ihonottokohta suojataan paranemisen ajaksi sidoksella. Ihonottokohdan suojamateriaalia ei tarvitse erikseen suojata suihkussa, jos ei ole käytetty tekoihoa ihonottokohdassa. Tekoihon hoito-ohje tulee erikseen.

Mikäli polyuretaanikalvosidoksen alle kertyy runsaasti verta tai kudosnestettä tai eritys alkaa vuotaa kalvon reunoista, käykää terveyskeskuksen haavahoitajan vastaanotolla vaihdattamassa uusi sidos. Vaahtosidos tulee vaihtaa uuteen, mikäli se irtoaa reunoista tai se ei enää ime eritettä. Ihonottokohdan suojamateriaali poistetaan 10- 14 vuorokauden kuluttua ja haavan paraneminen tarkistetaan. Poistaminen tapahtuu terveyskeskuksessa omahoitajan tai haavahoitajan toimesta. Varatkaa itse aika.

Ihonottokohdan uusi iho on aluksi ohut ja hauras. Sen vuoksi hankaavia vaatteita tulee aluksi välttää. Rasvaaminen useita kertoja päivässä ihoöljyllä ja ihon vahvistuttua perusvoiteella, pitää ottokohdan ihon joustavana ja ehkäisee arpikudoksen muodostumista. Ihonottokohdan iho tulee suojata auringolta vuoden ajan. Käyttäkää suojaamiseen mieluiten vaatteita. Aurinkovoiteen suojakertoimen on oltava vähintään 20.

Rakkulataipumusta voi esiintyä ihonottokohdalla useamman kuukauden ajan leikkauksen jälkeen.

Ottakaa yhteyttä terveyskeskuksen haavahoitajaan, mikäli

* teille nousee kuumetta (yli 38° C)
* jo muodostunut uusi iho menee rikki
* ottokohta alkaa erittää verta/kudosnestettä
* eritys on sameaa, pahanhajuista
* ottokohta on kipeä, kuumottava

Plastiikkakirurgian osasto 2211 puh. 017 172 515